ช้อปช่วยชาติมาอีกแล้ว! คราวนี้คิวสินค้า ”โอท็อป”
ช้อปช่วยชาติมาอีกแล้ว! คราวนี้คิวสินค้า ”โอท็อป” เริ่ม 1-31 สิงหาคมนี้ และลดหย่อนภาษีได้ตามจริงไม่เกิน 15,000 บาท 
1 ส.ค. 2559

ผู้สื่อข่าวรายงานว่า คณะรัฐมนตรีลงมติเห็นชอบในมาตรการภาษีเพื่อส่งเสริมสร้างท้องถิ่นโอทอป (OTOP Extravaganza) หรือช้อปช่วยชุมชน เพื่อกระตุ้นการใช้จ่ายในด้านสินค้าโอท็อปในแต่ละท้องถิ่น โดยให้ผู้ที่ซื้อสินค้าโอทอปซึ่งได้รับการรับรองและเสียภาษีมูลค่าเพิ่มในช่วงตั้งแต่วันที่ 1-31 สิงหาคม 2559 สามารถนำมาลดหย่อนภาษีเงินได้บุคคลธรรมดาได้สูงสุดไม่เกิน 15,000 บาท
โดยราชกิจจานุเบกษา ได้เผยแพร่ได้เผยแพร่กฎกระทรวงฉบับที่ 318 (พ.ศ. 2559) ออกตามความในประมวลรัษฎากรว่าด้วยการยกเว้นรัษฎากร โดยมีเนื้อหาระบุว่า อาศัยอํานาจตามความในมาตรา 4 แห่งประมวลรัษฎากร ซึ่งแก้ไขเพิ่มเติมโดยพระราชบัญญัติ แก้ไขเพิ่มเติมประมวลรัษฎากร (ฉบับที่ 20) พ.ศ. 2513 และมาตรา 42 (17) แห่งประมวลรัษฎากรซึ่งแก้ไขเพิ่มเติมโดยพระราชบัญญัติแก้ไขเพิ่มเติมประมวลรัษฎากร (ฉบับที่ 10) พ.ศ. 2496 รัฐมนตรีว่าการกระทรวงการคลังออกกฎกระทรวงไว้ ดังต่อไปนี้
1) กำหนดให้เงินได้เท่าที่ได้จ่ายเป็นค่าซื้อสินค้าหนึ่งตําบลหนึ่งผลิตภัณฑ์ให้แก่ผู้ประกอบการ จดทะเบียนภาษีมูลค่าเพิ่ม ในระหว่างวันที่ 1 สิงหาคม พ.ศ. 2559 ถึงวันที่ 31 สิงหาคม พ.ศ. 2559 ตามจํานวนที่จ่ายจริง แต่ไม่เกิน 15,000 บาท เป็นเงินได้พึงประเมินที่ได้รับยกเว้นไม่ต้องรวมคํานวณเพื่อเสียภาษีเงินได้บุคคลธรรมดา โดยต้องมีการออกใบกํากับภาษี ตามมาตรา 86/4 แห่งประมวลรัษฎากร ทั้งนี้ตามหลักเกณฑ์ วิธีการ และเงื่อนไขที่อธิบดีประกาศกําหนด
2) สินค้าตามข้อ 1 ต้องเป็นสินค้าที่ได้ลงทะเบียนกับกรมการพัฒนาชุมชนแล้ว
ทั้งนี้รัฐบาลมีนโยบายส่งเสริมสินค้าหนึ่งตําบลหนึ่งผลิตภัณฑ์ โดยการสนับสนุนให้ประชาชนใช้จ่ายเงินเป็นค่าซื้อสินค้าหนึ่งตําบลหนึ่งผลิตภัณฑ์เพิ่มมากขึ้นสมควรกําหนดให้เงินได้เท่าที่ได้จ่ายเป็นค่าซื้อสินค้าดังกล่าว ในระหว่างวันที่ 1-31 สิงหาคม 2559 ให้แก่ผู้ประกอบการจดทะเบียนภาษีมูลค่าเพิ่มตามจํานวนที่จ่ายจริง แต่ไม่เกิน 15,000 บาท เป็นเงินได้ พึงประเมินที่ได้รับยกเว้นไม่ต้องรวมคำนวณเพื่อเสียภาษีเงินได้บุคคลธรรมดาจึงจําเป็นต้องออกกฎกระทรวงนี้